บาทเปิดตลาดที่ระดับ 31.33/35
เงินบาทเปิดตลาดเช้านี้อยู่ที่ระดับ 31.33/35 ปรับตัวอ่อนค่าตามภูมิภาค
15 ธ.ค. 2554

เงินบาทเปิดตลาดเช้านี้อยู่ที่ระดับ 31.33/35 ปรับตัวอ่อนค่าตามภูมิภาค
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.33/35 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 31.25/27 บาท/ดอลลาร์ โดยเคลื่อนไหวในทิศทางเดียวกันกับค่าเงินในภูมิภาค
ตลาดยังคงมีความกังวลต่อปัญหาหนี้สาธารณะของสหภาพยุโรป โดยดูได้จากผลการประมูลพันธบัตรของรัฐบาลอิตาลีที่ตลาดไม่ให้การยอมรับ ประกอบกับการที่ฟิทช์เรทติงส์ลดอันดับความน่าเชื่อถือของสถาบันการเงินชั้นนำในสหภาพยุโรป จึงเป็นปัจจัยลบที่กดดันให้เงินยูโรอ่อนค่าลง
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 78.05/07 เยน/ดอลลาร์ อ่อนค่าเล็กน้อยจากเย็นวานนี้ที่ระดับ 77.92/95 เยน/ดอลลาร์ ส่วนเงินยูโรอยู่ที่ระดับ 1.2988/2991 ดอลลาร์/ยูโร ปรับตัวอ่อนค่าจากระดับ 1.3055/3057 ดอลลาร์/ยูโร  นักบริหารเงิน คาดว่า เงินบาทยังมีแนวโน้มอ่อนค่า มองกรอบไว้ระหว่าง 31.30-31.45 บาท/ดอลลาร์